FUNDU ZAKUKUMALIYA
Mo Tingachitiya ndi Munthu Wakusezgeka
Nchinthu chakupweteka ukongwa asani m’bali widu pamwenga mubwezi widu wasezgeka mumpingu chifukwa chakuti wakuchita ubudi ndipu walapa cha. Mo tingachitiya ndi ulongozgi wa m’Bayibolo wo waperekeka pa nkhani yeniyi, vingalongo kuti titanja Chiuta ndipuso titimuvwiya. * Ŵanaŵaniyani mafumbu nganyaki ngo tingajifumba pa nkhani yeniyi.
Kumbi tingachita wuli ndi munthu wakusezgeka? Bayibolo likamba kuti: “Kusangana nayu cha, asani yumoza wakuzumbulika m’bali ndi mureŵi, pamwenga wachiŵinu, pamwenga msopangoza, pamwenga wakutuka, pamwenga wakuloŵe, pamwenga wachipanira; waviyo chinanga nkhurya nayu naku cha.” (1 Ŵakorinte 5:11) Munthu weyosi yo “ngwambula kukaniriya mu chisambizu cho, chaku Khristu,” Bayibolo likamba kuti: “Mungamulonde munyumba cha, chinanga nkhumtawuzga: chifukwa yo wamtauzga wasangana nayu mu nchitu zaki ziheni.” (2 Yohane 9-11) Tikhumbika cha kukambiskananga nkhani zauzimu ndi ŵanthu akusezgeka pamwenga kuchezanga nawu nkhani zinyaki. Chigongwi cha Alinda cha Chingelezi cha September 15, 1981 papeji 25 chikukamba kuti: “Kumutawuzga ŵaka kungachitiska kuti tiyambi kucheza nayu ndipuso kwanjana nayu. Kumbi tingayanja kuja pa ubwezi ndi munthu wakusezgeka?”
Kumbi kuleke limu kukambiskana ndi munthu wakusezgeka nkhwakwenere? Hinya. Nchifukwa wuli tikamba viyo? Chakwamba, asani tachita viyo tilongo kuti te akugomezgeka kwaku Chiuta ndipuso tivwiya Mazu ngaki. Tivwiya marangu ngaku Yehova kaya ngawoneki kuti ngakusuzga pamwenga cha. Kwanja Yehova kutitichitiska kuti tivwiyengi marangu ngaki ngosi ndipuso tiziŵa kuti iyu ndi murunji kweniso ngwachanju ndipu marangu ngaki ngatitiwovya kuti tiyanduwengi. (Yesaya 48:17; 1 Yohane 5:3) Chachiŵi, kuleka kuchitiya vinthu limoza ndi munthu wambula kulapa yo wakuchita ubudi, kutitivikiriya ndipuso kuvikiriya ŵanthu wosi m’mpingu kuti aleki kunanga ubwezi wawu ndi Chiuta kweniso kuti aleki kutole mijalidu yaki yiheni ndi chilatu chakuti mpingu ulutiriyi kuja ndi mbiri yamampha. (1 Ŵakorinte 5:6, 7) Chachitatu, kulondo fundu za m’Bayibolo kungawovya so munthu yo wakusezgeka. Asani tikoliyana ndi vo komiti ya cheruzgu yadumuwa, tingawovya munthu wakubuda, yo watondeka kuzomerezga vo ŵara ayesesa kuchita kuti amuwovyi. Kuleka kwanjana ndi munthu yo kali wenga munyidu, kungamuwovya kuti ‘wajiwezgi mu mtima,’ ndi kuwona uheni wa vo wachita ndipu pavuli paki wangawere kwaku Yehova.
Kumbi tingachita wuli asani munthu yo wasezgeka ndi m’bali widu? Asani vaŵa viyo, kugomezgeka kwidu pa marangu ngaku Yehova kungayeseka chifukwa cha kwanjana ko kwengapu ndi m’bali widu. Nanga tingachita nayu wuli? Chinanga kuti tingapereka fundu zosi cha zakuti tigwiriskiyengi nchitu pa chakuchitika chechosi, kweni m’nkhani iyi tikambiskanengi vigaŵa viŵi.
Nyengu zinyaki munthu wakusezgeka wangalutirizga kuja panyumba yimoza ndi abali ŵaki. Chifukwa chakuti kusezgeka kumaliska ubali cha, angalutirizga kuchita nayu vinthu vinyaki vapakhomu ndipuso kukambiskana nayu. Kweni chifukwa cha vo wachita, iyu wasankha yija kunanga ubwezi wauzimu wo wengapu ndi abali ŵaki. Asani abali ŵaki mbakugomezgeka kwaku Yehova angalutirizga cha kuchitiya nayu limoza vinthu vauzimu. Mwakuyeruzgiyapu, asani munthu wakusezgeka walipu pa nyengu yo banja lichita kusopa kwa pabanja, iyu wangakambangapu chechosi cha. Ndipu asani yo wakusezgeka ndi mwana, apapi ŵe ndi udindu wakumusambiza ndi kumupaska ulongozgi. Apapi wo atanja mwana wawu, angamuwovya mwakuchita nayu sambiru la Bayibolo. *
Nyengu zinyaki wakusezgeka wangaŵa kuti waja kutali ndi abali ŵaki. Chinanga kuti nyengu zinyaki pangakhumbika kukambiskana nayu nkhani zapachibali, atenere kuchita viyo mwakamozakamoza. Akhristu a m’banja lo asani mbakugomezgeka kwaku Chiuta, atenere cha kupereka vifukwa vakujigowoke ndi chilatu chakuti akambiskanengi ndi m’bali wawu yo wakusezgeka, yo waja kunyaki. M’malu mwaki, kuja akugomezgeka kwaku Yehova ndipuso ku gulu laki kuŵachitiskengi kuti agwiriskiyengi nchitu ulongozgi wa m’Malemba. Kugomezgeka kwawu kungasintha mtima wa munthu yo wabuda ndipuso kungamuwovya kuti wayanduwi chifukwa chakuti wachenyeka. *
^ ndimi 3 Fundu za m’Bayibolo pa nkhani yeniyi zigwira so nchitu asani munthu wajisezga.
^ ndimi 7 Kuti muziŵi vinandi pa nkhani ya kusezgeka kwa mwana yo muja nayu pakhomu, wonani Chigongwi cha Alinda cha Chichewa cha October 1, 2001, peji 16-17, kweniso cha November 15, 1988, peji 19-20.
^ ndimi 8 Kuti muziŵi vinandi pa nkhani ya mo mungachitiya ndi m’bali winu yo wasezgeka, wonani ulongozgi wa m’Malemba wo we mu Chigongwi cha Alinda cha Chichewa cha April 15, 1988, peji 26-31, ndipuso Uteŵeti Widu wa Ufumu wa Chichewa wa August 2002, peji 3 ndi 4.
kmb_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn